ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1559/97 υποβολή: Αλέξανδρος Αλαβάνος (GUE/NGL) προς την Επιτροπή (6 Μαΐου 1997)

Θέμα: Επιχειρησιακό Πρόγραμμα «Εκπαίδευση και Αρχική Επαγγελματική Κατάρτιση» για την Ελλάδα

Στο Επιχειρησιακό Πρόγραμμα «Εκπαίδευση και Αρχική Επαγγελματική Κατάρτιση» της Ελλάδας και στο Υποπρόγραμμα 1 μέτρο 3 αναφέρονται μεταξύ των ενεργειών που περιλαμβάνει το μέτρο, η δημιουργία σχολικών βιβλιοθηκών (5-10 ανά Νομό), ο εκσυγχρονισμός των υπαρχουσών και η σύνδεσή τους με την Κεντρική Βιβλιοθήκη - Τράπεζα πληροφοριών.

Δεδομένου ότι υπάρχει χρονοδιάγραμμα για το μέτρο αυτό, ερωτάται η Επιτροπή:

1. Ποιά είναι η απορρόφηση του μέτρου αυτού για το 1994, 1995, 1996;

2. Εάν υπάρχουν καθυστερήσεις απορρόφησης ποιές είναι οι κύριες αιτίες της καθυστέρησης;

3. Γνωρίζει η Επιτροπή το ύψος των δαπανών για τις ενέργειες που περιγράφονται παραπάνω του μέτρου 1,3;

Aπάντηση του κ. Flynn εξ ονόματος της Επιτροπής (18 Ιουνίου 1997)

1. Η ενέργεια «σχολικές βιβλιοθήκες» (του μέτρου 3 του υποπρογράμματος 1 του εν λόγω προγράμματος) είχε αρχικά προταθεί και εγκριθεί κατ' αρχήν μαζί με το πρόγραμμα «Εκπαίδευση και Αρχική Επαγγελματική Κατάρτιση» το καλοκαίρι του 1994. Στη συνέχεια, η ενέργεια αναλύθηκε και προγραμματίστηκε από το Υπουργείο Παιδείας με βάση τα πορίσματα μιας μελέτης η οποία είχε γίνει πάνω σ' αυτό το θέμα και είχε εγκριθεί επίσημα από την επιτροπή παρακολούθησης του Προγράμματος το Μάιο του 1996. Λόγω του σύνθετου χαρακτήρα και της έκτασης της ενέργειας, η επιτροπή παρακολούθησης αποφάσισε επίσης να προσλάβει ένα διευθυντή για τη διαχείριση του σχεδίου.

Από όσα προαναφέρονται και από τον προγραμματισμό του υπουργείου Παιδείας, προκύπτει ότι το 1994, το 1995 και το 1996 δεν πραγματοποιήθηκε η εν λόγω ενέργεια.

2. Ως κύριες αιτίες της αργοπορίας της υλοποίησης αυτής της ενέργειας, θα μπορούσε κανείς να επικαλεστεί, αφενός, την απουσία έγκαιρου προσδιορισμού της επιχείρησης, η οποία οφειλόταν προπαντός σε διοικητικές αδυναμίες, συγκεκριμένα στην απουσία ειδικευμένων υπηρεσιών και κυρίως μιας συντονιστικής υπηρεσίας, και, αφετέρου, το σύνθετο χαρακτήρα της εν λόγω ενέργειας, τις συχνές αλλαγές υπευθύνων πριν από τον Απρίλιο του 1996, όπως και τις εξαιρετικά αργές διοικητικές διαδικασίες.

Ύστερα από μια πρώτη επιλογή ενός περιορισμένου αριθμού εταιρειών, η δημοσίευση πρόσκλησης υποβολής προσφορών για την επιλογή ενός διευθυντή σχεδίου είναι τώρα επικείμενη.

3. Ο συνολικός προϋπολογισμός της ενέργειας αυτής ανέρχεται περίπου στα 35 εκατ. ECU και περιλαμβάνει μια δοκιμαστική φάση, μια ενδιάμεση φάση και μια φάση ανάπτυξης.

Λόγω της μεγάλης σημασίας των σχολικών βιβλιοθηκών για τη βελτίωση της δευτεροβάθμιας εκπαίδευσης και παρά τη σημαντική καθυστέρηση, το υπουργείο Παιδείας καταβάλλει τώρα αξιόλογες προσπάθειες, για να αρχίσει να υλοποιείται αυτή η ενέργεια το συντομότερο δυνατό και για να αναπληρώσει το χαμένο χρόνο.
ΓΡΑΠΤΗ ΕΡΩΤΗΣΗ E-0918/97 υποβολή: Anita Pollack (PSE) προς την Επιτροπή (12 Μαρτίου 1997)

Θέμα: Προδιαγραφές οχημάτων για τη μεταφορά ζώντων ζώων

Δεδομένου ότι η οδηγία περί μεταφοράς ζώντων ζώων απαιτεί τα οχήματα που χρησιμοποιούνται για τέτοιου είδους μεταφορές να πληρούν ορισμένες προδιαγραφές έως τα τέλη 1997, πότε σκοπεύει η Επιτροπή να υποβάλει τις από μακρού αναμενόμενες διατάξεις της για προδιαγραφές τις οποίες θα αναμένεται να πληρούν τα οχήματα;

Aπάντηση του κ. Fischler εξ ονόματος της Επιτροπής (7 Απριλίου 1997)

Η Επιτροπή καταρτίζει επί του παρόντος σχέδιο απόφασης του Συμβουλίου σχετικά με τα πρόσθετα πρότυπα οδικών οχημάτων που χρησιμοποιούνται για τη μεταφορά ζωντανών ζώων σε ταξίδια που υπερβαίνουν τη διάρκεια των 8 ωρών, το οποίο ελπίζεται να υποβληθεί στο Συμβούλιο στο εγγύς μέλλον.
ΓΡΑΠΤΗ ΕΡΩΤΗΣΗ E-1019/97 υποβολή: Josι Apolinαrio (PSE) προς την Επιτροπή (19 Μαρτίου 1997)

Θέμα: Δημιουργία ευρωπαϊκής άδειας διελεύσεως για τους άνω των 60 ετών

Μπορεί η Επιτροπή να με ενημερώσει σχετικά με το σχέδιο ευρωπαϊκής άδειας διελεύσεως για τα κράτη μέλη που συμμετέχουν και την προβλεπόμενη χρηματοδότηση, με στόχο τη δημιουργία ευρωπαϊκής άδειας διελεύσεως για τους άνω των 60 ετών;

Απάντηση του κ. Flynn εξ ονόματος της Επιτροπής (28 Απριλίου 1997)

Δεν υπάρχει ένα κοινό Ευρωπαϊκό πιστοποιητικό της ιδιότητας του συνταξιούχου και δεν υπάρχει κάποιο σχέδιο πρότασης για εναρμόνιση της πολιτικής των κρατών μελών σε αυτό τον τομέα. Υπάρχει ωστόσο σύσταση της Επιτροπής 89/350/ΕΟΚ της 10ης Mαΐου του 1989 για την εισαγωγή μιας κοινής κάρτας για άτομα «άνω των εξήντα» η οποία θα πρόβαλλε περισσότερο τα δικαιώματα των ηλικιωμένων ατόμων ((ΕΕ αριθ. L 144, 27.5.1989. )), ειδικότερα στα ταξίδια τους εκτός του κράτους μέλους από το οποίο προέρχονται. Κανένα κράτος μέλος δεν έχει ως τώρα επιλέξει την εφαρμογή της σύστασης αυτής. Η Πορτογαλία ωστόσο θέσπισε πρόσφατα ομάδα εργασίας για τη μελέτη του θέματος αυτού.

Η Επιτροπή ασχολείται, σε συνεργασία με τον τομέα των μη κυβερνητικών οργανισμών (ΜΚΟ), με τον εντοπισμό συγκεκριμένων μέτρων προκειμένου να σημειωθεί πρόοδος στο θέμα της ευχερέστερης πρόσβασης των ηλικιωμένων στα προνόμια τα οποία δικαιούνται. Στόχος είναι η ανάπτυξη προτύπων τα οποία τα κράτη μέλη θα μπορούσαν να υιοθετήσουν για την αντιμετώπιση των ιδιαιτεροτήτων που υπάρχουν σε αυτά. Αυτό θα παρείχε τελικά μια κοινή βάση για την αμοιβαία αναγνώριση προνομίων στα πλαίσια της Κοινότητας. Τα αποτελέσματα μελέτης σχετικά με το αν πρόκειται για κάτι το εφικτό θα είναι πιθανώς διαθέσιμα στα μέσα του 1997. Η Επιτροπή θα κάνει μια επισκόπηση της κατάστασης βασισμένη στην έκθεση που θα προκύψει από τη μελέτη αυτή.
ΓΡΑΠΤΗ ΕΡΩΤΗΣΗ E-0840/97 υποβολή: Pedro Marset Campos (GUE/NGL) προς την Επιτροπή (10 Μαρτίου 1997)

Θέμα: Ανησυχητικές προοπτικές ως προς την παραμονή της περιφέρειας της Murcia (Ισπανία) στην κατάσταση περιφερειών του στόχου 1

Σε ορισμένα μέσα ενημέρωσης εκδηλώθηκε η έντονη ανησυχία στην περιφέρεια της Murcia σχετικά με τις αρνητικές επιπτώσεις που θα μπορούσε να έχει η τροποποίηση προς τα κάτω των κριτηρίων για τη συμπερίληψη στην κατάσταση των περιφερειών του στόχου 1 και η ως εκ τούτου πρόσβαση στις μέγιστες ενισχύσεις των διαρθωτικών ταμείων συνεπεία της ένταξης των χωρών της Κεντρικής και Ανατολικής Ευρώπης.

Λαμβάνοντας υπόψη ότι η κατάσταση αυτή θα επιδεινωθεί σε περίπτωση μη αναλογικής αύξησης του ποσού των ενισχύσεων,δεδομένου ότι το κατά κεφαλήν ΑΕΠ θα έφθανε άνω του μέσου ευρωπαϊκού όρου, με τη δημιουργία του παράδοξου φαινομένου να παρατείνεται η νέα κατάσταση ανισότητος, αβεβαιότητας, ελλείψεως παραγωγικού ιστού με τον επιβαρυντικό παράγοντα της μη εισπράξεως οικονομικών ενισχύσεων, Δεν εκτιμά η Επιτροπή, ότι σε περίπτωση διεύρυνσης της Ευρωπαϊκής Ένωσης, θα έπρεπε να αναθεωρηθούν αναλόγως τόσο ο Κανονισμός Πλαίσιο των ΔιαρθρωτικώνΤαμείων όσο και ο Κανονισμός του ΕΤΠΑ καθώς και τα υπόλοιπα χρηματοδοτικά όργανα προκειμένου η ανωτέρω περιφέρεια να συνεχίσει να είναι κατά προτεραιότητα αποδέκτης της κοινοτικής αλληλεγγύης; Με ποιό τρόπο σκοπεύει η Επιτροπή να το πράξει;

Aπάντηση της κας Wulf-Mathies εξ ονόματος της Επιτροπής (18 Απριλίου 1997)

Ο κατάλογος των αναπτυξιακά καθυστερημένων περιφερειών που είναι επιλέξιμες για το στόχο 1 των διαρθρωτικών ταμείων αποφασίστηκε από το Συμβούλιο τον Ιούλιο του 1993 με βάση μία πρόταση της Επιτροπής. Ο κατάλογος αυτός θα παραμείνει σε ισχύ μέχρι τα τέλη του έτους 1999.

Όσον αφορά τη μετά το 1999 περίοδο, η Επιτροπή προτίθεται να προτείνει τις δημοσιονομικές προοπτικές και τους προσανατολισμούς για τη μελλοντική πολιτική συνοχής από τη λήξη της διακυβερνητικής διάσκεψης.

Τέλος, η Επιτροπή θα προτείνει νέους κανονισμούς για τα διαρθρωτικά ταμεία, συνοδευόμενους από πρόταση για ένα νέο κατάλογο των αναπτυξιακά καθυστερημένων περιφερειών για τα 15 κράτη μέλη. Ο κατάλογος αυτός θα καταρτιστεί στο πλαίσιο της Κοινότητας των 15 κρατών μελών, για να ληφθεί υπόψη η πρόοδος που πράγματι πραγματοποιήθηκε όσον αφορά την πραγματική σύγκλιση.

Σχετικά με την οικονομική κατάσταση της περιφέρειας της Murcie, οι στατιστικές που παρασχέθηκαν πρόσφατα δεν θέτουν σε αμφισβήτηση την επιλεξιμότητα αυτής της περιφέρειας στο πλαίσιο του στόχου 1 με τα κριτήρια επιλεξιμότητας αμετάβλητα.
ΓΡΑΠΤΗ ΕΡΩΤΗΣΗ E-1459/97 υποβολή: Jannis Sakellariou (PSE) προς την Επιτροπή (28 Απριλίου 1997)

Θέμα: Αναγνώριση τίτλων σπουδών τρίτων χωρών

1. Αληθεύει ότι η αναγνώριση τίτλων σπουδών τρίτων χωρών στην Ευρωπαϊκή Ένωση εμπίπτει στο πεδίο αρμοδιοτήτων των κρατών μελών και ότι δεν υπάρχει καμία ευρωπαϊκή οδηγία στον τομέα αυτό; Αληθεύει, επίσης, ότι η αναγνώριση ενός τίτλου σπουδών σε ένα κράτος μέλος της ΕΕ δεν υποχρεώνει ένα άλλο κράτος μέλος της ΕΕ να αναγνωρίσει το πτυχίο αυτό στην επικράτειά του; Εάν τούτο συμβαίνει, για ποιό λόγο δεν ισχύει η υποχρέωση αυτή;

2. Υπάρχει ειδική ρύθμιση που διέπει το επάγγελμα του φαρμακοποιού κατά την αναγνώριση των τίτλων σπουδών τρίτων χωρών; Υπάρχουν διαφορετικές διατάξεις που εφαρμόζονται για την κάθε τρίτη χώρα;

3. Γνωρίζει η Επιτροπή προηγούμενες περιπτώσεις κατά τις οποίες έχουν επιβληθεί περιορισμοί στην ελεύθερη διακίνηση εντός της ΕΕ σε υπήκοο κράτους μέλους της ΕΕ λόγω του ότι ο τίτλος σπουδών που έχει αποκτήσει σε τρίτη χώρα έχει αναγνωρισθεί μόνον σε ένα κράτος μέλος της ΕΕ; Εάν τούτο συμβαίνει, ποιές αποφάσεις έχει λάβει το Ευρωπαϊκό Δικαστήριο στις περιπτώσεις αυτές;

4. Εξασφαλίζεται η ελεύθερη διακίνηση πολιτών εντός της Ένωσης μόνον εφόσον τα διπλώματα ή άλλοι τίτλοι σπουδών τους έχουν αποκτηθεί στην ΕΕ; Ισχύει ένας τέτοιου είδους περιορισμός στην ελεύθερη κυκλοφορία των πολιτών ακόμη και όταν πρόκειται για άτομα τα οποία είναι υπήκοοι ενός κράτους μέλους της ΕΕ αλλά έχουν ολοκληρώσει τις σπουδές τους σε ένα τρίτο κράτος, οι δε τίτλοι σπουδών τους αναγνωρίζονται μόνον σε ένα κράτος μέλος της ΕΕ;

5. Δεν θα έπρεπε να ερμηνεύεται η αρχή της εμπιστοσύνης, στην οποία βασίζεται η γενική οδηγία 92/51/ΕΟΚ ((ΕΕ L 209 της 24.7.1992, σελ. 25. )) για την αναγνώριση της επαγγελματικής εκπαίδευσης, κατά τέτοιο τρόπο ώστε να υποχρεώνεται ένα κράτος μέλος να αποδέχεται την καθορισμένη κατάταξη των βαθμίδων εκπαίδευσης ενός κράτους μέλους ακόμη και στην περίπτωση της εξομοίωσης βαθμίδων εκπαίδευσης τρίτων χωρών;

Απάντηση του κ. Monti εξ ονόματος της Επιτροπής (23 Ιουνίου 1997)

Λόγω της έκτασης της απάντησης, η Επιτροπή τη διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Οργάνου αυτού.
ΓΡΑΠΤΗ ΕΡΩΤΗΣΗ E-1051/97 υποβολή: Jesϊs Cabezσn Alonso (PSE) προς την Επιτροπή (19 Μαρτίου 1997)

Θέμα: Στόχοι των Διαρθρωτικών Ταμείων

Κρίνει η Επιτροπή ότι με την ανάπτυξη των Διαρθρωτικών Ταμείων, κατά τα τελευταία χρόνια, μπορεί να θεωρηθεί ότι επιτεύχθηκαν οι στόχοι της προσέγγισης των αναπτυξιακών επιπέδων μεταξύ των διαφόρων περιοχών της Ευρωπαϊκής Ένωσης;

Απάντηση της κυρίας Wulf-Mathies εξ ονόματος της Επιτροπής (18 Απριλίου 1997)

Από την πρώτη έκθεση της Επιτροπής για τη συνοχή ((COM (96) 542 )) προκύπτει ότι έχει επιτευχθεί σημαντική πρόοδος όσον αφορά την μείωση των εισοδηματικών αποκλίσεων μεταξύ πολλών από τα φτωχότερα κράτη μέλη και περιφέρειες και της υπόλοιπης Κοινότητας. Παράλληλα, παραμένουν σημαντικές οι περιφερειακές διαφορές ως προς το βιοτικό επίπεδο, ενώ πρέπει να εξακολουθήσουν οι προσπάθειες σχετικά με την ανεργία και το διευρυνόμενο χάσμα μεταξύ περιφερειών και μεταξύ κοινωνικών ομάδων για την πρόσβασή τους σε θέσεις απασχόλησης.

Η αναδιάρθρωση των περιφερειών και η δημιουργία δυνατοτήτων σταθερής απασχόλησης για όλους, εξακολουθούν να αποτελούν μακροπρόθεσμους στόχους τόσο για τα κράτη μέλη όσο και για την Κοινότητα, στόχους που απαιτούν μακροπρόθεσμη δέσμευση, μέσω της χάραξης εθνικών και κοινοτικών πολιτικών που θα εστιάζονται αποτελεσματικά στις περιοχές που έχουν πληγεί ιδιαίτερα και στα πλέον σοβαρά προβλήματα.
ΓΡΑΠΤΗ ΕΡΩΤΗΣΗ E-1302/97 υποβολή: Josι Apolinαrio (PSE) προς την Επιτροπή (11 Απριλίου 1997)

Θέμα: Αίτηση του δήμου Pinhel για χρηματοδότηση από το Ταμείο Συνοχής

Δύναται η Επιτροπή να με πληροφορήσει ποια είναι η προβλεπόμενη προθεσμία για την έγκριση της υποψηφιότητας ενός προγράμματος εφοδιασμού σε ύδωρ του δήμου Pinhel για χρηματοδότηση από το Ταμείο Συνοχής; Υπογραμμίζω την ιδιαίτερη σημασία του σχεδίου αυτού για μια μειονεκτούσα περιοχή, σαν κι αυτή στην οποία ανήκει ο εν λόγω δήμος.

Απάντηση της κας Wulf-Mathies εξ ονόματος της Επιτροπής (30 Απριλίου 1997)

Η Επιτροπή δεν έλαβε καμία αίτηση συγχρηματοδότησης από το ταμείο συνοχής για σχέδιο εφοδιασμού σε νερό του δήμου Pinhel.
ΓΡΑΠΤΗ ΕΡΩΤΗΣΗ E-0580/97 υποβολή: Hugh McMahon (PSE) προς την Επιτροπή (25 Φεβρουαρίου 1997)

Θέμα: Πολιτική για την πληροφόρηση κατά το 1997

Μπορεί η Επιτροπή να πληροφορήσει το Κοινοβούλιο σχετικά με τις συζητήσεις που έχουν διεξαχθεί με τα άλλα κοινοτικά όργανα και με τα κράτη μέλη όσον αφορά τη δημιουργία ευρωπαϊκής πολιτικής για την πληροφόρηση κατά το 1997;

Συγκεκριμένα, μπορεί η Επιτροπή να γνωστοποιήσει τα συμπεράσματα των συζητήσεων αυτών καθώς και το εάν ελήφθησαν συγκεκριμένες αποφάσεις όσον αφορά την πολιτική για την πληροφόρηση στο Ηνωμένο Βασίλειο;

Κοινή απάντηση του κ. Oreja εξ ονόματος της Επιτροπής στις γραπτές ερωτήσεις E-0529/97 και E-0580/97 (14 Απριλίου 1997)

Η Επιτροπή για την εφαρμογή της ενημερωτικής πολιτικής όσον αφορά την Κοινότητα δέχεται τη βοήθεια Συμβουλευτικής ομάδας εργασίας, που αποτελείται από εκπροσώπους του Κοινοβουλίου και της Επιτροπής.

Οι κύριες κατευθύνσεις για το 1997 αφορούν την αποκέντρωση και την άμεση πρόσβαση στον πολίτη. Εκφράζονται κυρίως από εταιρικές σχέσεις μεταξύ των κρατών μελών, το Κοινοβούλιο και την Επιτροπή στο πλαίσιο των ενεργειών προτεραιότητας του προγράμματος Prince και φέρουν τον τίτλο «το Εύρω, ευρωπαϊκό νόμισμα» και «Ας κτίσουμε μαζί την Ευρώπη».

Το Ηνωμένο Βασίλειο δεν επιθυμεί στο στάδιο αυτό να υπογράψει συμφωνία εταιρικής σχέσης.

Οσον αφορά την μόνιμη ενημέρωση, η Επιτροπή αποφασίζει στην αρχή κάθε έτους βάσει των συστάσεων των γραφείων των αντιπροσωπειών της, το ποσό που θα χορηγηθεί για την ενημέρωση σε κάθε κράτος μέλος. Το ποσό των 3 εκατ. ECU για το 1997 για το Ηνωμένο Βασίλειο συγκρίνεται με τα ποσά που θα χορηγηθούν για τη Γερμανία, την Ισπανία, τη Γαλλία και την Ιταλία.
ΓΡΑΠΤΗ ΕΡΩΤΗΣΗ E-0996/97 υποβολή: Miguel Arias Caρete (PPE) προς την Επιτροπή (17 Μαρτίου 1997)

Θέμα: Γεωργικές επιχειρήσεις στην Ελλάδα

Θα μπορούσε η Επιτροπή να μας πληροφορήσει για τον αριθμό των γεωργικών επιχειρήσεων που λειτουργούν σήμερα στην Ελλάδα, καθώς και για τον τρέχοντα αριθμό εργαζομένων που απασχολούνται άμεσα στον γεωργικό τομέα στην Ελλάδα;

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-0989/97, E-0990/97, E-0991/97, E-0992/97, E-0993/97, E-0994/97, E-0995/97, E-0996/97, E-0997/97, E-0998/97, E-0999/97, E-1000/97, E-1001/97, E-1002/97 και E -1003/97 (2 Mαΐου 1997)

Έρευνα για τη διάρθρωση των γεωργικών εκμεταλλεύσεων

>TABLE>

Πηγή: Eurostat
ΓΡΑΠΤΗ ΕΡΩΤΗΣΗ E-1091/97 υποβολή: Thomas Megahy (PSE) προς την Επιτροπή (21 Μαρτίου 1997)

Θέμα: Εξαγωγές βοείου κρέατος στη Νότιο Αφρική

Σύμφωνα με έκθεση της Christian Aid, μη κυβερνητικής οργανώσεως με έδρα το Ηνωμένο Βασίλειο, ευρύτατα επιδοτούμενες εξαγωγές βοείου κρέατος από την Ευρωπαϊκή Ένωση προσφέρονται φθηνά και συναγωνίζονται σε επίπεδο τιμών τους κτηνοτρόφους από την Νότιο Αφρική και τη Ναμίμπια απειλώντας τους πόρους ζωής των ανθρώπων αυτών και αντιστρατευόμενες ευθέως στις προσπάθειες που καταβάλλει η ΕΕ με το πρόγραμμα αναπτυξιακής βοήθειας για να ενισχύσει την ανασυγκρότηση στην περιοχή.

Προτίθεται η Επιτροπή να συμφωνήσει ότι η εν λόγω πρακτική δεν είναι προς το συμφέρον κανενός από τα εμπλεκόμενα μέρη; Προτίθεται να επανεξετάσει τις πολιτικές επιδοτήσεως των εξαγωγών που εφαρμόζει και τούτο για να άρει την απειλή την οποία, όπως αποδεικνύεται τόσο από την παρούσα περίπτωση όσο και από άλλες, συνιστούν αυτές για τον εγχώριο αγροτικό τομέα των αναπτυσσομένων κρατών;

Απάντηση του κ. Fischler εξ ονόματος της Επιτροπής (21 Απριλίου 1997)

Η Επιτροπή έλαβε πρόσφατα αντίγραφο ερευνητικής έκθεσης ενός Μη-Κυβερνητικού Οργανισμού (ΜΚΟ), του «Christian Aid» («Χριστιανική Βοήθεια»), στην οποία προβάλεται ο ισχυρισμός ότι οι επιδοτούμενες κοινοτικές εξαγωγές βοείου κρέατος έχουν δυσμενείς επιπτώσεις στη βιομηχανία βοείου κρέατος, στην Νότια Αφρική και στην Ναμίμπια.

Η Νότια Αφρική είχε ήδη ενημερώσει την Επιτροπή, τον Αύγουστο του 1996, σχετικά με τις ανησυχίες της ότι οι επιδοτούμενες εισαγωγές βοείου κρέατος από την Κοινότητα αποτελούσαν απειλή για την βιομηχανία κρέατος της Νότιας Αφρικής και ζητούσε να μειωθεί το επίπεδο των επιστροφών κατά την εξαγωγή, έτσι ώστε να ενθαρρυνθούν οι εισαγωγείς της Νότιας Αφρικής να προμηθεύονται περισσότερο κρέας από τις γειτονικές χώρες.

Απαντώντας, η Επιτροπή υπενθύμισε στην Νότια Αφρική τις υποχρεώσεις της στο πλαίσιο της Παγκόσμιας Οργάνωσης Εμπορίου (ΠΟΕ), οι οποίες περιλαμβάνουν την αποδοχή της εγχώριας στήριξης και της επιδότησης των εξαγωγών. Η Επιτροπή υπογράμμισε το γεγονός ότι δεν θα επιθυμούσε να μειωθούν οι τιμές σε τοπική κλίμακα και κάλεσε την Νότια Αφρική να της παράσχει λεπτομερή τεκμηρίωση του ισχυρισμού της, έτσι ώστε να μπορέσει η Επιτροπή να πράξει αναλόγως. Στις 3 Μαρτίου 1997, η Νότια Αφρική υπέβαλε λεπτομερή ανάλυση της κατάστασης, η οποία εξετάζεται επί του παρόντος σε συνδυασμό με την έκθεση του ΜΚΟ.

Σε μια προσπάθεια βελτίωσης της κατάστασης της εμπορίας κρέατος στην «Νοτιο-αφρικανική Κοινότητα Ανάπτυξης» («Southern African Development Community»- SACU), η Επιτροπή απεφάσισε να μειώσει από την 1η Φεβρουαρίου 1997, κατά 8% περίπου, το επίπεδο των επιστροφών κατά την εξαγωγή για ορισμένα τεμάχια κρέατος που εξάγονται από την Κοινότητα προς τις εν λόγω περιοχές. Τα μέτρα αυτά προστίθενται στην ισχύουσα από 15ης Ιανουαρίου 1997 γενική μείωση του επιπέδου των επιστροφών στον τομέα του κρέατος κατά 10%, για εξαγωγές προς όλους τους προορισμούς. Είναι πρόωρο να προβλεφθεί εάν θα απαιτηθούν στο εγγύς μέλλον περαιτέρω μειώσεις του επιπέδου των επιστροφών κατά την εξαγωγή.
ΓΡΑΠΤΗ ΕΡΩΤΗΣΗ E-0336/97 υποβολή: Josι Garcνa-Margallo y Marfil (PPE) προς την Επιτροπή (13 Φεβρουαρίου 1997)

Θέμα: ΚΟΑ στον τομέα του ελαιολάδου: δαπάνες για ενίσχυση στην κατανάλωση στην Γαλλία

Στην ετήσια έκθεση του Ελεγκτικού Συνεδρίου σχετικά με το οικονομικό έτος 1995, η συνολική δαπάνη του τμήματος εγγυήσεων του ΕΓΤΠΕ για το ελαιόλαδο στον γενικό προϋπολογισμό για το 1996 ανέρχεται σε 1.781 εκατ. Ecu. Παρόλο που το ποσόν αυτό κινείται στο πλαίσιο των δαπανών που πραγματοποιήθηκαν μεταξύ 1991 και 1993, διαπιστώνεται ότι οι δαπάνες του 1995 ήταν πολύ κατώτερες και δεν υπερέβαιναν τα 812,5 εκατ. Ecu.

Από τις δαπάνες αυτές, 268,6 και 166 εκατ. Ecu το 1995 και το 1996 αντιστοίχως διατέθηκαν για ενίσχυση στην κατανάλωση.

Ποιό είναι το συνολικό ύψος των δαπανών που πραγματοποιήθηκαν για ενίσχυση στην κατανάλωση ελαιολάδου στην Γαλλία;

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-0320/97, E-0321/97, E-0322/97, E-0323/97, E-0324/97, E-0325/97, E-0326/97, E-0327/97, E-0328/97, E-0329/97, E-0330/97, E-0331/97, E-0332/97, E-0333/97, E-0334/97, E-0335/97, E-0336/97, E-0337/97, E-0338/97, E-0339/97, E-0340/97, E-0341/97, E-0342/97, E-0343/97 και E-0344/97 (6 Μαρτίου 1997)

Οι δαπάνες που έχουν ζητηθεί από ο Αξιότιμο Μέλος του Κοινοβουλίου εμφαίνονται στον παρακάτω πίνακα. Η συνολική κοινοτική δαπάνη που αφορά τους προϋπολογισμούς 1995 και 1996 ανήλθε αντιστοίχως σε 812,5 και 207,7 εκατ. ECU. Η διαφορά με τα σύνολα που παρατίθενται στον πίνακα οφείλεται κυρίως στις πληρωμές που αφορούν τις ενέργειες προώθησης του ελαιόλαδου. Το ποσό του προϋπολογισμού 1995 είναι κατά πολύ κατώτερο από αυτό του 1996 (και 1994), στη συνέχεια της απόφασης που ελήφθη στο πλαίσιο της δέσμης τιμών 1994/1995 να μετατεθεί η ημερομηνία πληρωμής. Πράγματι, ο προϋπολογισμός 1995 δεν προέβλεπε πληρωμές βάσει της περιόδου 1994/1995, αλλά μόνο υπόλοιπα της περιόδου 1993/1994.

(σε εκατ. ECU)

>TABLE>
ΓΡΑΠΤΗ ΕΡΩΤΗΣΗ E-0847/97 υποβολή: Josι Apolinαrio (PSE) προς την Επιτροπή (10 Μαρτίου 1997)

Θέμα: Σχέδια έργων μεγάλης σημασίας

Στο πλαίσιο των δημοσιονομικών προοπτικών, πόσα και ποια «μεγάλα σχέδια» έχουν υποβληθεί στην Επιτροπή για χρηματοδότηση στις περιοχές του στόχου 1;

Μπορεί η Επιτροπή να αναφέρει για κάθε κράτος μέλος ξεχωριστά ποια από αυτά έχουν εγκριθεί και ποια όχι, ποια εντάσσονται στα κοινοτικά πλαίσια στήριξης και ποια αποτελούν αυτόνομα προγράμματα;

Απάντηση της κας Wulf-Mathies εξ ονόματος της Επιτροπής (22 Απριλίου 1997)

Τα μεγάλα σχέδια συγχρηματοδοτούνται από διαρθρωτικά ταμεία, είτε ατομικά, είτε για τον μεγαλύτερο αριθμό τους, στο πλαίσιο των περιφερειακών επιχειρησιακών προγραμμάτων που η διαχείρισή τους ανήκει στην αρμοδιότητα του ενδιαφερομένου κράτους μέλους.

Οι ετήσιες εκθέσεις για τα διαρθρωτικά ταμεία, περιέχουν από το 1994 κατάλογο ανά κράτος μέλος, ορισμένων μεγάλων σχεδίων που εγκρίθηκαν από την Επιτροπή μεμονωμένα. Όσον αφορά τα μεγάλα σχέδια στο εσωτερικό των προγραμμάτων, τα κράτη μέλη δεν υποχρεούνται να ανακοινώνουν στην Επιτροπή τις πληροφορίες τη στιγμή της χορήγησης της συνδρομής, αλλά μόνον αργότερα σύμφωνα με το άρθρο 5 του τροποποιημένου κανονισμού (ΕΟΚ) αριθ. 4254/88 ((ΕΕ L 193 της 31.7.1993. )).
ΓΡΑΠΤΗ ΕΡΩΤΗΣΗ E-1066/97 υποβολή: Giulio Fantuzzi (PSE), Fiorella Ghilardotti (PSE) και Rinaldo Bontempi (PSE) προς το Συμβούλιο (24 Μαρτίου 1997)

Θέμα: Εισαγωγή όρυζας από τα Υπερπόντια Διαμερίσματα και Εδάφη

Οι εισαγωγές όρυζας στην Ευρωπαϊκή Ένωση από χώρες ΑΚΕ μέσω των Υπερποντίων Διαμερισμάτων και Εδαφών με δασμολογική απαλλαγή και χωρίς ποσοτικούς περιορισμούς ανήλθαν από 58.000 τόννους το 1992 σε 365.000 τόννους το 1996 προξενώντας μεγάλη αναστάτωση στην κοινοτική αγορά. Η Επιτροπή αποφάσισε να λάβει μέτρα προστασίας τα οποία εγκρίθηκαν στη συνέχεια από τό Συμβούλιο αλλά, λόγω της φύσεώς τους, είναι μεταβατικού χαρακτήρα.

Ερωτάται ως εκ τούτου το Συμβούλιο, κατά πόσο θεωρεί ότι συμβιβάζεται αυτό το καθεστώς εισαγωγών με τις αρχές της ΚΑΠ που εξασφαλίζουν την κοινοτική προτίμηση για τα αγροτικά προϊόντα;

Απάντηση (2 Ιουλλίου 1997)

Το Συμβούλιο επιθυμεί να διευρινίσει ότι οι εισαγωγές ρυζιού από τις υπερπόντιες χώρες και εδάφη (ΥΧΕ) πραγματοποιήθηκα σύμφωνα με την απόφαση του Συμβουλίου σχετικά με την σύνδεση των υπερπόντιων χωρών και εφαφών με την Ευρωπαϊκή Οικονομική Κοινότητα ((Απόφαση 91/482/ΕΟΚ της 25.7.1991, ΕΕ L 263 της 19.9.1991, σελ. 1. )).

Ωστόσο, η σημασία αυτών των εισαγωγών κατά τα τέλη του 1996 οδήγησε την Ισπανική και την Ιταλική Κυβέρνηση να επιστήσουν τν προσοχή της Επιτροπής στνν ύπραξη σοβαρών διαταράξεων στον τομέα του ρυζιού στην Κοινότητα.

Η Επιτροπή, προκειμένου να αντιμετωπιστεί αυτή η κατάσταση διατάραξης της κοινοτικής αγοράς ρυζιού, εξέδωσε τον Ιανουάριο του 1997 κανονισμού για τη θέσπιση μέτρων διασφάλισης στην εισαγωγή ρυζιού καταγωγής υπερποντίων χωρών και εδαφών ((Κανονισμός (ΕΚ) αριθ. 21/97 της 8.1.1997, ΕΕ L της 9.1.1997, σελ. 24. )). Τα μέτρα αυτά επιβεβαιώθηκαν στη συνέχεια, ότα το Συμβούλιο προέβη τον Φεβρουάριο του 1997 σε προσαρμογή των ποσοτήτων που προβλέπονται γαι το Montserrat και τις νήσους Turks και Caicos ((Κανονισμός (ΕΚ) αριθ. 304/97 της 17.2.1997, ΕΕ L 51 της 21.2.1997, σελ. 1. )).

Τα μέτρα διασφάλισης θεσπίστηκαν για περιορισμένο χρονικό διάστημα. Προτού εκπνεύσει, προβλέπεται να πραγματοποιηθεί εκτίμηση της κατάστασης προκειμένου να αποφασιστεί ενδεχόμενη παράταση ή τροποποίηση των μέτρων αυτών.

Σε περίπτωση που το Συμβούλιο κληθεί εκ νέου να αποφασίσει σχετικά με το θέμα αυτό, θα λάβει υπόψη του όλους του σχετικούς παράγοντες, και ιδίως τη σκοπιμότητα της προάσπισης των συμφερόντων των κοινοτικών παραγωγών και της τήρησης των υποχρεώσεων που απορρέουν από την απόφαση σύνδεσης των υπερποντίων χωρών και εδαφών με την Κοινότητα.